b'\n_START_ARTICLE_\nSavonlinna ooperikoor\n_START_PARAGRAPH_\nSavonlinna ooperikoor on Savonlinna ooperifestivalil muusikalisi lavateoseid esitav segakoor._NEWLINE_Koori koosseis kinnitatakse \xc3\xbcheks aastaks korraga. Koori suurus aastate l\xc3\xb5ikes muutub, s\xc3\xb5ltudes ooperifestivalil esitatavatest ooperitest. Koori lauljad on peamiselt Soome ja v\xc3\xa4lisriikide muusikalistes \xc3\xb5ppeasutustes professionaalseks lauljaks \xc3\xb5ppivad noored. Savonlinna ooperikoor on olnud lauljakarj\xc3\xa4\xc3\xa4ri h\xc3\xbcppelauaks paljudele noortele lauljatele. 2008. aastast on koori juhiks professor Matti Hy\xc3\xb6kki._NEWLINE_Savonlinna ooperikooris on l\xc3\xa4bi aastate laulnud mitmeid eestlasi, sealhulgas Eesti Muusikaakadeemia laulu eriala \xc3\xbcli\xc3\xb5pilasi, aga ka Eesti Rahvusmeeskoori ja Estonia teatri ooperikoori lauljaid. 1990. aastate l\xc3\xb5pus ja 2000. aastate alguses moodustasid eesti lauljad Savonlinna ooperikoorist ligi kolmandiku. Savonlinna ooperikooris on laulnud teiste seas Ain Anger, M\xc3\xa4rt Jakobson, Alar Haak, Mart Mikk, Aare Saal, Aivar Kaldre, Rando Piho, Mati Vaikmaa, Eugen Antoni, Heli Veskus, Janne \xc5\xa0evt\xc5\xa1enko, Merle Silmato, Anu Aimla ja Tambet Kikas. 2009. aastal valiti Simo Breede Savonlinna ooperikoori aasta lauljaks.'